作者:楊澤民
標題:風流子
內容:佳勝古錢塘。帝居麗、金屋對昭陽。有風月九衢，鳳皇雙闕，萬年芳樹，千雉宮牆。戶十萬，家家堆錦繡，處處鼓笙簧。三竺勝遊，兩峰奇觀，湧金仙舸，豐樂霞觴。芙蓉城何似，樓臺簇中禁，簾卷東廂。盈望虎貔分列，鴛鷺成行。向玉宇夜深，時聞天樂，絳霄風軟，吹下爐香。惟恨小臣資淺，朝覲猶妨。